Swendelaar kry opgeskorte vonnis | News24
Swendelaar kry opgeskorte vonnis
Willie Brynard. Foto: WERNER HILLS
Willie Brynard, die motorswendelaar wat in Uitenhage sake gedoen en verskeie mense met die koop van motors ingeloop het, is in die landdroshof skuldig bevind aan diefstal.
Brynard (52), wat skuld beken het op al vier aanklagte, is tot 36 maande tronkstraf gevonnis wat vir vier jaar opgeskort is.
“Hy word egter nie onbevoeg verklaar om ’n vuurwapen te besit nie,” het landdros Neil Carol tydens die vonnisoplegging gesê.
In die klagstaat is uiteengesit hoe Brynard oor ’n tydperk van 18 maande sowat R91 500 van voornemende motorkopers gesteel het.
Hy het as deel van sy pleitooreenkoms met die staat al vier die klaers se geld terugbetaal.
Die feit dat hy ’n eerste oortreder is en twee van sy drie kinders nog van hom afhanklik is, het as versagtende omstandighede gedien.
Brynard, wat tans motorherstelwerk doen, is op 13 April in Walmer in hegtenis geneem nadat hy ’n vrou met die koop van ’n motor ingeloop het. Hy het aanvanklik op 14 April op ’n aanklag van bedrog in die hof verskyn.
Hy is toe op borgtog van R300 vrygelaat nadat hy nie die aanvanklike bedrag van R1 000 kon bekostig nie.
Intussen het ses mense, van wie drie daarin geslaag het om strafregtelike sake teen hom aanhangig te maak, vorendag gekom en beweer dat ook hulle met motortransaksies ingeloop is.
Die ander drie het regsadvies vir siviele eise teen Brynard ingewin.
“Ons is tevrede met die uitkoms van die saak,” het een van die slagoffers, wat verkies het om anoniem te bly, gesê.
“Al wat ek wou hê, is dat my geld aan my terugbetaal moes word en ek is in kennis gestel dat die volledige bedrag wat hy my skuld binne die volgende dag of twee in my bankrekening sal wees,” het sy gesê.